Желізнична негода в Сен-Мишел-де-Морьенн

Желѣзнична негода в Сен-Мишел-де-Морьенн, котра ся стала 12. децембра 1917 в Алпах, была найтяжшов желѣзничнов негодов, ку котрой дошло во Франции. Подля розличных жерел понад 800 аж понад 1000 французскых воякох везли ся з италийского фронта домов на 15-денный святочный урлап. По ночной катастрофѣ рано 13. децембра 1917 на апелу зголосили ся лем 183 пережившы воякы. Станом на 10/12/2012 идентификованы 702 загынулы. З тым ся ставать тота катастрофа найвекшов желѣзничнов катастрофов в цѣлой дотогдышной истории.
 
## Катастрофа
По успѣшном переходѣ через итало-французску границю два влакы прибыли по полудню 12. децембра на перву французску штацию Модан. В них ся везло 1200 воякох, котры достали урлап. Понеже французска сторона не мала на тот момент двѣ локомотивы, вшиткы вагоны скапчали в едну суправу, котра мала 19 вагоны, довжку 350 м, вагу 526 тон. Така суправа мала быти влечена двома локомотивами подля безпечностных желѣзничных норм. Нормы были недодержаны ани в том, же не каждый вагон мав приладя на гамованя: лем три первы вагоны мали пневматичны гамы, овладаны з локомотивы. Еще 5 вагоны мали задну бремзу и бремзаря. В вагонах не было свѣтла, палили свѣчкы. Число воякох подля официалного спису было 982. Меджи штациями Модан и Сен-Мишел-де-Морьенн е спад вышкы 346 м на диштанции 15,59 км, циже 2,2%. на дакотрых мѣстах до 3%. Водич локомотивы одмѣтав вести таку суправу, але быв принученый войсковым велительом. 

Суправа рушила долу о 23:15. Неодовго, уж по четвертом километрѣ пути локомотивный указовач скорости намѣряв 135 км/год, а гамы не стачили на то, обы овладати рух. Штрека бѣжить в узкой долинѣ рѣкы Арк, де на вельо мѣстах з горной стороны штрекы суть подпорны муры. Перед штациов Сен-Мишел-де-Морьенн штрека по желѣзному мостови переходить через рѣку и робить закруту попод опорный мур. В том мѣстѣ е дозволена максимална скорость 40 км/год, а влак ишов понад 100 км/год. Спойка межи локомотивов-тендером и первым вагоном ся розорвала, вагон ся выколеив и став поперек, а иншы вагоны ся згромоздили на него. Вагоны были деревяны и легко ся имили од роспеченых гамох и свѣчок. Окрем того зачала выбуховати муниция, котру зо собов незаконно везли вояци. 

Водич локомотивы увидѣв, што ся стало, онь тогды, коли му ся удало зоперти локомотиву з тендером на штации  Сен-Мишел-де-Морьенн. Зо шкотскыма вояками, котры чекали ту одхода на фронт, вернули ся на мѣсто катастрофы. Пожар не могли загасити до вечера далшого дня. Раненых зношовали до шпиталя в Сен-Мишел-де-Морьенн и до мѣстной макароновой фабрики, з котрой зробили шпиталь.

## Страты
З громады шроту выбрали и зидентификовали 425 мертвых; 135 далшы тѣла и фрагменты не было можне идентификовати. На березѣ рѣкы и вздовж штрекы нашли еще 37 мертвых тѣл воякох, котры выскаковали з влаку, коли видѣли же ся жене неконтроловано, або были вышмарены при бочных торзнутях. Были погребены в громадном гробѣ. 13. децембра на ранном апелу зголосили ся лем 183 воякы.
Подля публикации историка Жан-Луи Шардана з року 1972, число жертв выносить 675; и по 50 роках по катастрофѣ, числа зоставали военнов тайнов, а желѣзничаре мали заказано о том дашто прозрадити. Лоранс Сокке, авторка новѣйшого мемориала *L’accident de Saint-Michel-de-Maurienne le 12 décembre 1917* (10/12/2012) мать спис идентификованых 425 особ, од мерии Сен-Мишел-де-Морьенн, и еще спис додаточный од Департаменталного архива в Шамбери, де суть 277 особ (с. 36), циже число идентификованых жертв — 702.

## Доходжѣня
Катастрофа достала статус военной тайны. Лем новинка *Le Figaro* замѣстила курты информации 14., 16. и 18. децембра, же стала ся негода, але не подала жадны числа.

Шестеро желѣзничаре были поставлены перед военскый суд, але были признаны невинныма.     

## Жерела и одказы
* The Worst Rail Accident Ever: Modane, France (1917) //Danger Ahead. Одчитане: 10. дец. 2017 
* **Jean-Louis Chardans**, « Le train fou de Saint-Michel-de-Maurienne », Historia, no 311,‎ octobre 1972. 
* Bruno Carrière, « La tragédie du train fou de Saint-Michel-de-Maurienne », Rail Passion, no 12,‎ novembre 1996, p. 70-77. 
* Georges Ribeill, « Le tragique destin d'un train de permissionnaires : Saint-Michel-de-Maurienne, 12 décembre 1917 », Historail, no 26,‎ juillet 2013, p. 103-104. 
* Мемориална програма на 100-роча трагедии, 2-18. дец. 2017, pdf 
* '''Laurence Socquet. L’accident de Saint-Michel-de-Maurienne le 12 décembre 1917, pdf''' 

## Референции



Катеґорія:Катастрофы